

 **GRADONAČELNIK**

KLASA:021-01/19-01/05

URBROJ:2186/18-01/1-20-3

Ludbreg, 16. ožujka 2020.

 Na temelju članka 35.b Zakona o lokalnoj i područnoj (regionalnoj) samoupravi (NN, br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17 i 98/19) te članka 63. Statuta Grada Ludbrega («Službeni vjesnik Varaždinske županije» br. 23/09, 17/13, 40/13- pročišćeni tekst, 12/18, 55/18-pročišćeni tekst i 40/19) gradonačelnik Grada Ludbrega na 19. sjednici odražanoj dana 16. ožujka 2020., podnosi

**IZVJEŠĆE O RADU**

**ZA RAZDOBLJE SRPANJ - PROSINAC 2019. GODINE**

1. **UVOD**

 Sukladno zakonskim obvezama gradonačelnik dva puta godišnje podnosi predstavničkom tijelu polugodišnja izvješća o svom radu.

 Kao nositelj izvršne vlasti Gradonačelnik obavlja poslove iz samoupravnog djelokruga Grada Ludbrega, sukladno ovlaštenjima utvrđenim Zakonom o lokalnoj i područnoj (regionalnoj) samoupravi, kao i odredbama drugih zakona kojima se uređuje prostorno i urbanističko planiranje, uređenje naselja, stanovanje, komunalno gospodarstvo, briga o djeci predškolskog uzrasta, odgoj i osnovno obrazovanje, primarna zdravstvena zašatita i socijalna skrb, kultura, tjelesna kultura i sport, zaštita potrošača, zaštita i unapređenje prirodnog okoliša, protupožarna zaštita i civilna zaštita, prome na području grada, održavanje nerazvrstanih cesta, te ostali poslovi sukladno posebnim zakonima.

 U obavljanju izvršne vlasti, Gradonačelnik utvrđuje i podnosi prijedloge općih akata koje donosi Gradsko vijeće Grada Ludbrega kao predstavničko tijelo, donosi opće i pojedinačne akte kada je za to ovlašten propisima, utvrđuje prijedlog Proračuna, polugodišnjeg i godišnjeg izvještaja o izvršavanju Proračuna, odlučuje o stjecanju i otuđenju pokretnina i nekretnina Grada čija pojedinačna vrijednost ne prelazi 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, upravlja prihoda i rashodima Grada i dr.

 Kroz ovlast gradonačelnika da usmjerava i nadzire rad upravnih tijela, u izvješću su sadržani poslovi i daje se prikaz poslova koje su obavljala i upravna tijela bilo prema gradonačelniku ili izravno prema građanima i pravnim osobama, a iz samoupravnog djelokruga Grada.

 Stručnu pripremu materijala za potrebe donošenja odluka od strane Gradonačelnika vršila su upravna tijela Grada Ludbrega, ustrojena odlukom Gradskoga vijeća, a svakako da je u radu gradonačelnika bila zamjetna pomoć i potpora zamjenice gradonačelnika.

1. **IZVRŠENJE PRORAČUNA**

**II.1. PRIHODI I RASHODI**

Na kraju izvještajnog razdoblja sa 31.12.2019.godine ostvareni su ukupni prihodi u iznosu od 51.571.688 kuna od čega je u drugom polugodištu ostvareno 27.527.599 kuna ili 53,37%.

Ukupni rashodi na kraju godine ostvareni su u iznosu od 50.058.972 kune od čega su u drugom polugodištu ostvareni rashodi u iznosu od 25.635.123 kuna ili 51,21% ukupnih rashoda.

**II.2. OBVEZE I POTRAŽIVANJA**

 **Obveze** su na kraju izvještajnog razdoblja 31.12.2019.godine iznosile 7.532.895 kuna, a početkom razdoblja iznosile su 11.344.257 kuna što znači da su tijekom izvještajnog razdoblja obveze manje za 3.811.362 kuna ili za 33,59%.

 **Potraživanja** su na kraju izvještajnog razdoblja 31.12.2019.godine iznosila 12.650.515 kuna, a početkom razdoblja iznosila su 6.046.724 kune, što znači da su tijekom izvještajnog razdoblja potraživanja veća za 6.603.791 kuna ili za 109,21 %.

 Razlog većim potraživanjima u odnosu na prvo polugodište su potraživanja za pomoći od međunarodnih organizacija i tijela EU

**II.3. STANJE ŽIRORAČUNA**

 Na kraju izvještajnog razdoblja 31.12.2019.godine stanje žiroračuna iznosilo je 2.471.963 kuna, dok je stanje na početku izvještajnog razdoblja iznosilo 3.128.655 kuna, što znači da je tijekom izvještajnog razdoblja stanje žiroračuna manje za 656.692 kune.

**II.4.FINANCIJSKI REZULTAT**

 Iz Računa prihoda i rashoda, primitaka i izdataka vidljivo je da su tekući prihodi proračuna Grada Ludbrega za 2019. godinu bili dovoljni za pokriće tekućih izdataka te je evidentiran tekući višak prihoda u iznosu od 1.512.718 kuna . Manjak prihoda iz prethodne godine iznosi 1.106.068 kuna, tako da je na kraju godine evidentirani višak prihoda u iznosu od 406.650 kuna.

1. **KOMUNALNE INVESTICIJE I JAVNA NABAVA**

 **III.1. KOMUNALNA INFRASTRUKTURA**

 Gradnja komunalne infrastrukture izvršena je temeljem godišnjeg Programa izgradnje objekata i uređaja komunalne infrastrukture (u daljnjem tekstu: Programa) u Gradu Ludbregu za 2019. godinu, u skladu sa prihodima proračuna i učešćem i angažmanom građana i drugih izvora.

 Svi iznosi koji se navode, a odnose se na pojedini projekt navedeni su sa uključenim PDV-om 25%.

 **A)** **GRAĐENJE JAVNIH POVRŠINA**

 Od aktivnosti na uređenju javnih površina tijekom izvještajnog razdoblja srpanj – prosinac 2019. g. nakon provedenog postupka javne nabave i potpisa ugovora sa odabranim izvoditeljem započeli su radovi na uređenju šetnice uz rijeku Bednju, u sklopu projekta „Unapređenje kontinentalnog turizma turističkom valorizacijom povijesno kulturne baštine Grada Ludbrega“.

 Ugovorena vrijednost predmetnih radova iznosi 674.657,50 kn, a radovi su započeli potkraj izvještajnog razdoblja.

 U izvještajnom razdoblju su realizirani radovi na izvedbi sustava za navodnjavanje zelenih površina Grada Ludbrega u vrijednosti 51.250,00 kn te radovi na izvedbi sustava za navodnjavanje Staze lavande na bivšem odlagalištu Meka u Ludbregu u vrijednosti od 38.750,00 kn.

Do kraja izvještajnog razdoblja izvršena su preostala ulaganja u nabavu igrala i uređenje pojedinih dječjih igrališta na području Grada Ludbrega, čija je planirana vrijednost u 2019. g. bila 100.000,00 kn.

1. **GRAĐENJE NERAZVRSTANIH CESTA I RADOVI KOJE SUFINANCIRA ŽUPANIJSKA UPRAVA ZA CESTE I HRVATSKE CESTE**

 U izvještajnom razdoblju nastavljeno je sa realizacijom većeg broja projekata predviđenih Programom građenja komunalne infrastrukture u Gradu Ludbregu za 2019.g. te Izmjenama i dopunama tog Programa za 2019.g.

 Nakon provedenog postupka javne nabave i potpisa ugovora sa odabranim izvoditeljem izvršeni radovi na **izgradnji nove prometnice** za potrebe neizgrađenog građevinskog područja između Ulice R. Fizira i željezničke pruge u Ludbregu, uz novi trgovački centar, u vrijednosti od **1.775.498,31 kn.**

 Istodobno su izvršeni radovi na **uređenju raskrižja ulica R. Fizira i F. Tuđmana** (kao mini rotora) u Ludbregu u vrijednosti od 241.026,63 kn.

 Treba naglasiti da su tijekom zadnjeg kvartala izvršeni vrlo zahtjevni radovi **na sanaciji klizišta u dijelu Cvjetne ulice (NC 3-090) u naselju Globočec Ludbreški,** u skladu sa Glavnim i Izvedbenim projektomsanacije klizišta i ceste izrađenim po Geos-info d.o.o. Varaždin.

 Ugovorena cijena radova iznosila je **474.448,06 kn,** a osim toga izvršeni su radovi na  **na asfaltiranju dijela Cvjetne ulice** u vrijednosti **249.375,00 kn**, pa je sveukupna vrijednost svih izvedenih radova: **723.823,06 kn.**

 Ovaj projekt sufinancirale su **Hrvatske vode** u vrijednosti od **237.224,03** kn (50% od cijene radova na sanaciji klizišta).

 U naselju Bolfan izvršeno je **uređenje (asfaltiranje) Ludbreške ulice** u naselju Bolfan (LC 25207), a ukupna vrijednost izvedenih radova je 524.143,75 kn, od čega je Grad Ludbreg temeljem Sporazuma sklopljenog sa ŽUC-om sufinancirao 25% ove investicije (131.035,94 kn) a nositelj ŽUC 75% (393.107,81 kn).

 Tijekom izvještajnog razdoblja izvedeni su također u Bolfanu i radovi na asfaltiranju nerazvrstane ceste **NC 3-113 (Redvenica),** u vrijednosti od 87.750,00 kn s uključenim PDV-om od 25%.

 Potkraj izvještajnog razdoblja započeli su prethodno ugovoreni radovi na izgradnji prilazne ceste i parkirališta u Ul. k. A. Stepinca u Ludbregu (kod restorana Shark), čija je vrijednost 572.834,38 kn.

 Proveden je postupak jednostavne nabave te potpisan ugovor sa odabranim izvoditeljem radova na izgradnji i asfaltiranju prilazne ceste i parkirališta kod stadiona NK Podravina u vrijednosti od 559.782,80 kn, a radovi su započeli potkraj izvještajnog razdoblja.

 Treba napomenuti da su u izvještajnom razdoblju izvršeni **radovi na drugoj fazi asfaltiranja dijelova nerazvrstanih cesta i odvojaka** u zonama kuća za odmor (bregovito područje koje obuhvaća naselje Vinogradi Ludbreški i dio naselja Hrastovsko) u vrijednosti od **425.920,00 kn**, koji su jednim dijelom financirani iz poreza na kuće za odmor. Prva faza okončana je tijekom svibnja 2019.g. te je uključena u prethodno izvještajno razdoblje.

 Osim navedenoga, ugovorena je usluga izrade projektne dokumentacije sanacije dva klizišta na području naselja Vinogradi Ludbreški u iznosu od 147.000,00 kn.

1. **GRAĐENJE JAVNE RASVJETE**

 U izvještajnom razdoblju nastavljeno je sa izradom projektne dokumentacije za izgradnju nedostajuće javne rasvjete u Zagorskoj ulici u Ludbregu te Cvjetnoj ulici u Vinogradima Ludbreškim, a realiziran je projekt modernizacije javne rasvjete u naseljima Slokovec i Apatija kroz najam LED svjetiljaka. Iz sustava su uklonjene postojeće svjetiljke na bazi visokotlačnog natrija (od kojih je veći dio bio neadekvatan i zastario) te ugrađene ekološke i energetski učinkovitije LED svjetiljke sa puno kvalitetnijom optikom i svjetlotehničkim svojstvima, a osim toga je izvršena i popuna sa nedostajućim svjetiljkama (sveukupno: 104 LED svjetiljke) čime je značajno poboljšana sigurnost svih sudionika u prometu u ovim naseljima.

 Potkraj izvještajnog razdoblja započeli su radovi na ugradnji stupova na dionici između ova dva naselja (ŽC 2079), a završetak radova očekuje se početkom 2020. g. kada će se na nove stupove postaviti niskonaponska zračna mreža i montirati još 16 LED svjetiljaka.

 Tijekom trećeg kvartala 2019. g., radi povećanja sigurnosti sudionika u prometu, izvršena je ugradnja nedostajućih stupova javne rasvjete, mreže i svjetiljaka (ukp 5) na dionici između naselja Selnik i Obrankovec.

 Osim navedenih aktivnosti tijekom izvještajnog razdoblja izrađen je GIS – geografsko informacijski sustav (katastar) javne rasvjete Grada Ludbrega sa mogućnošću preklopa na katastarske podloge sa pripadajućim kčbr (brojevima katastarskih čestica).

**D) IZGRADNJA I ADAPTACIJA OBJEKATA TE OSTALI PROJEKTI**

**D1) Radovi na sanaciji i adaptaciji i objekata u vlasništvu Grada Ludbrega**

U izvještajnom razdoblju **nastavljeni su *radovi na izgradnje „Kuće Somođi“*** *uključujući nabavu i ugradnju dizala za osobe s invaliditetom te izvođenje građevinskih radova i drenaže u „Vrtu Somođi“ u Ludbregu* u okviru projekta **„***Unapređenje kontinentalnog turizma turističkom valorizacijom povijesno-kulturne baštine Grada Ludbrega“,* **koji se sufinancira temeljem** **Ugovora o dodjeli bespovratnih sredstava** za projekte financirane iz europskih strukturnih i investicijskih fondova u financijskom razdoblju 2014. – 2020. kroz Operativni program *Konkurentnost i kohezija 2014. – 2020.*

 U sklopu ove točke izvršeni su i radovi na adaptaciji ili održavanju više objekata u vlasništvu Grada pa su tako u izvještajnom razdoblju ugovoreni i započeli radovi na adaptaciji krovišta zgrade vatrogasnog doma Ludbreg u vrijednosti od 164.706,25 kn, uz sufinanciranje Ruralnog fonda EU u iznosu od 111.000,00 kn (67,3%).

 Osim navedenih, izvršeni su i radovi na zamjeni dotrajalih toplovodnih kotlova sa kondenzacijskim toplovodnim uređajima za grijanje na objektu „zgrada suda“ u Ludbregu, u sklopu kojega djeluje Glazbena škola, u vrijednosti od 123.185,00 kn, uz sufinanciranje Ministarstva pravosuđa u iznosu od 41.612,00 kn (33;78%), a također je izvršena i ugradnja sustava za otklanjanje kapilarne vlage u zidovima zgrade gradske uprave (2 kpl) kao i radovi na popravku fasade društv. doma u Poljancu.

1. **KOMUNALNI SUSTAV, IMOVINA I URBANIZAM**

**IV. 1. KOMUNALNO, POLJOPRIVREDNO I PROMETNO REDARSTVO**

 U drugoj polovici 2019. g., na području Grada Ludbrega obavljeno je 40 očevida zapuštenih parcela, te je izdano 20 rješenja u vezi privođenja katastarskih čestica svojoj svrsi, a u cilju uređenja naselja.

 Prema Odluci o nerazvrstanim cestama Grada Ludbrega postupalo se u 7 slučajeva, gdje su prekršitelji nakon izrečene opomene postupili po nalogu komunalnog redarstva, a u svezi čišćenja zaštitnog pojasa ceste, zbog smanjene vidljivosti u prometu, a koje je bilo uzrokovano neuređenjem drveća i grmlja koje raste uz među nerazvrstane ceste.

Sukladno Odluci o agrotehničkim mjera poslano je 10 upozorenja u svezi uklanjanja ambrozije s nekretnine.

 Poslano je 6 opomena u vezi obveznog zbrinjavanja otpada kako bi sklopili ugovor sa komunalnim poduzećem Lukom d.o.o. i uključili se u obvezno zbrinjavanje otpada. Ujedno je bilo poslano 5 opomena zbog nepropisnog spaljivanja otpada na dvorištima i vrtovima.

 Izdano je 9 obavijesti o počinjenom prekršaju, što od strane prometnog redarstva što od strane komunalnog redarstva te je naplaćeno 5.728,13 kn prekršajnih kazni, s time da su neki od predmeta, sa većim prekršajnim kaznama na prekršajnom sudu te se očekuje i više financijske koristi u navedenom vremenskom razdoblju. Ujedno je izdano 10-tak opomena o počinjenom prekršaju za automobile koji su prvi put u prekršaju.

 Iz dijela Zakona o građevinskoj inspekciji možemo navesti dva bitna nadzora koja su oba poslana građevinskoj inspekciji kako bi se provjerila legalnost gradnje i da li postoji izvršna građevinska dozvola.

 Nadalje, izdano je 29 odobrenja za korištenje javnih površina, ukupnog prihoda od 13.529,25 kn. U komunalnom redarstvu su obavljeni i svi poslovi u vezi prodaje, naplate i kontrole tržnih mjesta za Svetu nedjelju, te je time postignuti financijski učinak u iznosu od 546.204,00 kn. Napravljeni su i svi poslovi u vezi privremenih strujnih priključaka za Svetu nedjelju gdje se prema potrebi od HEP-a zatražilo privremene priključke na EE, kako bi izlagači imali primjerene uvjete za rad.

 Naplaćene su dvije štete od osiguranja, zbog uništavanja javne imovine prilikom prometnih nesreća.

 Poslano je 10-tak izvješća i dopisa županiji o stanju okoliša i ostalim zahtjevima. Upućeno je 15 dopisa Županijskoj upravi za ceste i Hrvatskim cestama, u svrhu poboljšanja stanja sigurnosti cestovnog prometa na području Grada Ludbrega, te 4 dopisa Hrvatskim vodama u svrhu poboljšanja funkcionalnosti odvodnih kanala na području Grada Ludbrega, a iz njihove nadležnosti.

 Kao ostale poslove možemo navesti opomene zbog nezakonitog držanja pasa, rušenje starih i dotrajalih stabala, micanje protupravno postavljenih predmeta s javne površine, kao i uklanjanje plakata, micanje s javnih parkirališta neregistriranih automobila koja nisu u voznom stanju, opomene u vezi nepropisnog ispuštanja otpadnih voda,provođenje potrebnih DDD mjera, redoviti kontrolni pregledi dječjih igrališta, izdavanje Rješenja o postavljanju reklamnih predmeta.

 Napravljene su izmjene postojećih Ugovora o zakupu neizgrađenog građevinskog zemljišta za poljoprivrednu obradu, zbog prodaje čestica u vlasništvu Grada Ludbrega, a koje su bile dio Ugovora.

 Prilikom odrađivanja poslova evidencije komunalne infrastrukture, a koje je bilo inicijativa cijelog Odsjeka, napravljena je ažuriranje i evidencija zelenih površina te je sve usklađeno sa tvrtkom Lukom d.o.o., kako bi se znalo koje se zelene površine održavaju te da se može napraviti realni proračun troškova košenja, a koje se s godinama mijenjaju te je bilo potrebno uskladiti sa stvarnim stanjem na terenu.

 U suradnji sa Policijskom upravom Varaždinskom, Županijskom upravom za ceste, te Hrvatskim cestama konstantno se radi na prevenciji prometnih nesreća te se u skladu s time poduzimaju mjere kako bi se smanjio broj prometnih nesreća te broj poginulih ili ozlijeđenih u prometu. S tim ciljem, prometno redarstvo je po cijelom Gradu izvršilo pregled prometnih znakova te se zamijenilo one dotrajale, napravilo se prometno uređenje prometa na lokacijama gdje se utvrdila potreba.

 U više navrata se pomagalo PP Ludbreg u utvrđivanju počinitelja prekršaja i kaznenih djela, a pregledavanjem snimaka od gradskog video nadzora.

Prometno redarstvo je sudjelovalo u organizaciji Svete nedjelje na način da je izradom Prometnog elaborata ishodilo dozvolu od Policijske uprave Varaždinske za posebnu regulaciju prometa.

Ishođena je sva potrebnu dokumentacija za uspostavljanje kružnog toka prometa u Ulici R. Fizira, kao i usporivač prometa u Globočecu L.

Skupljene su potrebne suglasnosti za postavljanje stupova javne rasvjete u naseljima gdje je to bilo potrebno, a ujedno se ishodila suglasnost od ŽUC-a za postavu stupova JR na njihovoj cesti.

Prometno i komunalno redarstvo je sudjelovalo u svim poslovima vezano za postavljanje rampe kod restauratorskog centra, kako bi se spriječilo parkiranje kod dvorca. Ujedno, svi poslovi vezani na rampe kao i izdavanje daljinskih upravljača za rampe, odrađuje se u prometnom redarstvu, kao i izdavanje godišnjih povlaštenih parkirnih karata.

 Hrvatsak.

U drugih pola godine bile su 83 intervencije u suradnji sa Veterinarskom stanicom Ludbreg, od toga u vezi napuštenih pasa (17), kao i skupljanje lešina životinja s prometnica i javnih površina (66).

 U zimsko vrijeme provođena je kontrola čišćenja snijega sa javnih površina od strane građana i pravnih osoba i nije bilo potrebe za izricanjem prekršajnih mjera.

 Nadalje, Lukomu d.o.o. naloženo je više od 50 radnji prema programu Redovnog održavanja komunalne infrastrukture te Ugovora o održavanju nerazvrstanih cesta Grada Ludbrega.

 **IV. 2. IMOVINA (IMOVINSKO – PRAVNI ODNOSI)**

 **A. KUPOPRODAJA NEKRETNINA**

 U izvještajnom razdoblju, sukladno Rješenju Gradskog vijeća Grada Ludbrega, donesene na 16. sjednici održane 14.10.2019., kojim je prihvatilo ponudu kupca: Ervin Horvat, Ludbreg, Frankopanska ulica 48, OIB:43918191055, kao vlasnik obrta: STROJARSTVO "HORVAT PRODUCTION" - Ervin Horvat, Ludbreg, Gospodarska ulica 6, za kupnju zemljišta u „Gospodarskoj zoni istok“ u Ludbregu, s istim je dana 22.10.2019. sklopljen Ugovor o kupoprodaji čkbr 2032/12 od 3162 m2 u k.o. Ludbreg, za ukupnu kupoprodajnu cijenu u iznosu od 332.010,00 kn, s time da je kupac bio obvezan uplatiti 60% od iznosa ponuđene kupoprodajne cijene, tj. iznos od 199.206,00 kn, jer je bio oslobođen plaćanja 40% iznosa kupoprodajne cijene s obzirom da se u poslovnom planu svoje ponude obvezao na zapošljavanje 16 novozaposlenih radnika s područja Grada Ludbrega na minimalno godinu dana.

 Također, sukladno Rješenju Gradskog vijeća Grada Ludbrega, donesene na 16. sjednici održane 14.10.2019., kojim je prihvatilo ponudu kupca: BOMARK PAK d.o.o., Varaždin, Ivana Severa 15, OIB:86546227340, za kupnju zemljišta u „Gospodarskoj zoni sjever“ u Ludbregu, s istim je dana 20.11.2019. sklopljen Ugovor o kupoprodaji zemljišta ukupne površine od 74517 m2, za ukupnu kupoprodajnu cijenu u iznosu od 7.451.700,00 kn, s time da je kupac bio obvezan uplatiti 80% od iznosa ponuđene kupoprodajne cijene, tj. iznos od 5.961.360,00 kn, jer je bio oslobođen plaćanja 20% iznosa kupoprodajne cijene s obzirom da se u poslovnom planu svoje ponude obvezao na zapošljavanje 6 novozaposlenih radnika s područja Grada Ludbrega na minimalno godinu dana.

 Radi mogućnosti formiranja građevinskih parcela u „Gospodarskoj zoni sjever“ u Ludbregu, Grad Ludbreg je otkupio sljedeće zemljište:

* čkbr. 443 u k.o. Ludbreg, površine od 216 m2, za kupoprodajnu cijenu od 16.416,00 kn, od vlasnika: Roman Fučkar, Ludbreg, Trg slobode 5, temeljem Ugovora o kupoprodaji od 17.07.2019.
* čkbr. 433 u k.o. Ludbreg, površine od 3266 m2, za kupoprodajnu cijenu od 248.216,00 kn, od vlasnika: Marija Kovačić, Ludbreg, Frankopanska ulica 17, temeljem Ugovora o kupoprodaji od 01.08.2019.
* čkbr. 383 u k.o. Ludbreg, površine od 4560 m2, za kupoprodajnu cijenu od 346.560,00 kn, od vlasnika: Josip Blagaj, Ludbreg, Zagrebačka ulica 7 i Marija Blagaj, Povljana, Ul. kneza Domagoja 3, temeljem Ugovora o kupoprodaji od 06.08.2019.

 Nadalje, radi mogućnosti proširenja groblja u Ludbregu, odnosno za razvoj „Gospodarske zone zapad“ u Ludbregu, Grad Ludbreg je otkupio čkbr. 646/2 u k.o. Ludbreg, površine od 2878 m2, za kupoprodajnu cijenu od 106.342,10 kn, od vlasnika: Kruno Jalšić, Kućan Ludbreški 1, temeljem Ugovora o kupoprodaji od 04.08.2019.

 Naposljetku, iz razloga što je kod odmuljivanja starog toka rijeke Bednje, vlasniku zemljišta načinjena šteta i oduzet dio čestice, a također kroz česticu prolazi šumski put koji nije ucrtan, a cijela čestica nalazi se uz ribički dom i moći će poslužiti u turističko-rekreativne svrhe, Grad Ludbreg je otkupio čkbr. 867 u k.o. Vinogradi Ludbreški, površine od 8666 m2, za kupoprodajnu cijenu od 19.900,00 kn, od vlasnika: Mario Jovanović, Kućan Ludbreški 40, temeljem Ugovora o kupoprodaji od 06.09.2019.

 **b) ZAKUP I KORIŠTENJE POSLOVNOG PROSTORA**

U izvještajnom razdoblju, nakon provedenog natječaja za zakup poslovnog prostora, sa sljedećim zakupcima je sklopljen ugovor o zakupu:

* **RJD CONSULT d.o.o.**, Ludbreg, Frankopanska ulica 63, u pogledu poslovnog prostora u sportskoj dvorani u Ludbregu, i to 4. ETAŽE od 197/10000 dijelova, upisane u poduložak 4, koji posebni dio čini: caffe bar sa 67,76 m2 i spremišta s 3,33 m2 u prizemlju sportskog objekta u ukupnoj površini od 71,09 m2, s time da se ovoj površini pridodaje ukupno još 15 m2 za korištenje zajedničkih sanitarija, a zakupnik može koristiti i terasu ispred poslovnog prostora, te ukupna površina zakupljenog poslovnog prostora iznosi 86,09 m2, za mjesečnu zakupninu od 4.000,00 kn, a ako se s dosadašnjim zakupnikom nastavi zakupni odnos i nakon isteka zakupa od 10 (deset) godina, zakupnina će se umanjiti za mjesečni iznos vrijednosti korištenja opreme od 2.227,57 kn, pa će mjesečna zakupnina iznositi 1.772,43 kn,
* **Servisni obrt „ELEKTROTERM“** vl. Drago Premec, Ludbreg, Frankopanska 7, u pogledu poslovnog prostora u sportskoj dvorani u Ludbregu, i to 3. ETAŽU od 62/10000 dijelova, upisane u poduložak 3, koji posebni dio čini: prodajni prostor s 18,39 m2, spremište s 2,17 m2 i wc s 1,73 m2, u prizemlju sportskog objekta u ukupnoj površini od 22,29 m2, za mjesečnu zakupninu od 450,00 kn,

 S dosadašnjim zakupcem gradskih poslovnih prostora kojemu je istekao zakup poslovnog prostora, sukladno odredbi članka 6. Zakona o zakupu i kupoprodaji poslovnog prostora (NN br. 125/2011. i 64/2015.), produljen je zakup na novo petogodišnje razdoblje, i to sa slijedećim zakupcem: **Udruga „Ludbreški branitelji Vukovara 1991„** Trg Svetog Trojstva 16, Ludbreg, u pogledu poslovnog prostora u Školskoj ulici 6 u Ludbregu, u prizemlju, izgrađene na čkbr. 954/2 k.o. Ludbreg, a koji se poslovni prostor sastoji od: uredskog prostora s 8,97 m2 i WC-a s 2,50 m2, koji imaju samostalne ulaze s hodnika zgrade, ukupne površine od 11,47 m2, bez plaćanja zakupnine sukladno odredbi članka 29. Odluke o davanju u zakup poslovnog prostora na području Grada Ludbrega („Službeni vjesnik Varaždinske županije“ br. 32/05 i 42/13) s obzirom da je zakupnik neprofitna organizacije čija je isključiva djelatnost obavljanje humanitarnog rada, promicanje vrijednosti Domovinskog rata te socijalno osnaživanje i podizanje kvalitete življenja hrvatskih branitelja.

 Također, za potrebe obavljanja poslovne djelatnosti gradske tvrtke **LUCERA d.o.o.**, Hrastovsko, Kalnička 3, sklopljen je Ugovor o zakupu poslovnog prostora u prizemlju sportske dvorane u Ludbregu, izgrađene na čkbr. 1614/1 k.o. Ludbreg, i to 5. ETAŽE od 94/10000 dijelova, upisane u poduložak 5, koji posebni dio čini: salon s 29,69 m2, spremište s 2,28 m2 i wc s 2,11 m2 u prizemlju sportskog objekta u ukupnoj površini od 34,08 m2, bez plaćanja mjesečne zakupnine sukladno odredbi članka 29. Odluke o davanju u zakup poslovnog prostora na području Grada Ludbrega („Službeni vjesnik Varaždinske županije“ br. 32/2005. i 42/2013.) s obzirom da je zakupnik trgovačko društvo čiji je osnivač i 100% imatelj udjela Grad Ludbreg.

 Nadalje, tijekom cijele 2019. g. sklapani su ugovori o povremenom korištenju društvenih domova radi održavanje proslava i sl., i to: 1 ugovor za društveni dom Hrastovsko, 12 ugovora za društveni dom Poljanec, 2 ugovora za društveni dom Segovina, 16 ugovora za društveni dom Selnik, 25 ugovora za društveni dom Vinogradi L.

 **IV. 3. URBANIZAM**

 Dana 14. listopada 2019. g. Gradsko vijeće Grada Ludbrega donosi Odluke o izradi:

* **III. izmjena i dopuna Prostornog plana uređenja Grada Ludbrega;**
* **II. izmjena i dopuna Urbanističkog plana uređenja Gospodarske zone Sjever u Ludbregu;**
* **IV. izmjena i dopuna Urbanističkog plana uređenja Ludbreg.**

 Osnovni ciljevi i programska polazišta za **Odluku o izradi III. izmjena i dopuna Prostornog plana uređenja Grada Ludbrega** odnose se na**:**

1. prostornu cjelinu - formiranje građevinske zone (I) - gospodarske namjene sjeverno od naselja Apatija (rudina Lužanjek);
2. prostornu cjelinu - formiranje građevinske zone (T,R) - zona ugostiteljsko-turističke i sportsko-rekreacijske namjene na sjeverozapadnom dijelu naselja Vinogradi Ludbreški, omeđenu sa zapada i juga prometnicom LC 25094, sa sjevera rijekom Bednjom, te sa istoka okomicom prema sjeveru sa raskrižja prometnica LC 25094 i NC 3-042;
3. prostornu cjelinu - proširenje građevinske zone mješovite namjene na sjeverozapadnom dijelu naselja Vinogradi Ludbreški (rudina Ječmenišće), omeđena sa sjevera rijekom Bednjom, sa juga ulicom Kamenica, sa zapada ulicom Grudnice i sa istoka prometnicom LC 25094, a sve u naselju Vinogradi Ludbreški;
4. prostornu cjelinu - formiranje građevinske zone (T,R) - zona ugostiteljsko-turističke i sportsko-rekreacijske namjene zapadno od završetka Selske ulice naselja Hrastovsko, ;
5. prostornu cjelinu – promjena namjene promjena namjene korištenja dijela građevinskog područja mješovite namjene – povremeno stanovanje u zonu građevinsko područje naselja mješovite namjene. Obuhvat promjene namjene nalazi se u naselju Vinogradi Ludbreški, dio rudina Budim i Satrjak.
6. Redefiniranje dijela Odredba za provođenje (sukladno uočenom problematikom u provođenju te rješavanje upita i zahtjeva pravnih i fizičkih osoba)

Osnovni ciljevi i programska polazištaza **Odluku o izradi II. izmjena i dopuna Urbanističkog plana uređenja Gospodarske zone Sjever u Ludbregu** odnose se na**:**

1. Promjenu namjene dijela (Z) zelene površine na zapadnom dijelu GZS u (I) proizvodno-poslovnu namjenu
2. Formiranje od građevnih čestica oznake I-2 do I-17 veće građevne čestice te ukidanje dijela produžetka planirane prometnice iz II faze izgradnje. Redefiniranje planirane interne prometnice sa odvodnjom od raskrsnice sa DC2 prema zapadu zone.

Osnovni ciljevi i programska polazištaza **Odluku o izradi IV. izmjena i dopuna Urbanističkog plana uređenja Ludbreg:**

1. prostornu cjelinu je promjena namjene korištenja s važeće (D) – javna i društvena u (M2) - mješovita-pretežito javna i poslovna;
2. prostornu cjelinu je promjena namjene korištenja s važeće (M1) – mješovita - pretežito stambena u (M2) – mješovita-pretežito javna i poslovna;
3. prostornu cjelinu je promjena namjene dijela površine namjene korištenja s važeće (IS) - infrastrukturni sustavi, koji se nalazi na čkbr. 1231/1 k.o. Ludbreg u (M1) – mješovita - pretežito stambena;
4. prostornu cjelinu su:

4.1. ukida se dio planiranog koridora prometnice koja prolazi katastarskim česticama čkbr. 3725, 3724, 3721/1 te susjednim česticama te mijenja namjena u (I) – proizvodno-poslovna namjena. S obzirom na sve strože propise i uvjete priključenja, realizacija planirane prometnice i njeno povezivanje sve je manje izgledno, te se preporuča usmjeravanje prometa na već postojeće raskrižje sa semaforima;

4.2. promjena namjene površina (južno i zapadno od planirane ceste na čkbr. 3761 k.o. Ludbreg) korištenja s važeće (N3 i N4) – posebna namjena, vjerska u (M1) – mješovita - pretežito stambena. S obzirom na promjenu namjene dijela površina južno od željezničke pruge te promjenu koncepta razvoja vjerskog turizma, umanjuje se potreba za razvojem površina posebne namjene-vjerske;

4.3. promjena namjene površina (sjeverno od planirane ceste na čkbr. 3761 k.o. Ludbreg) korištenja s važeće (N4) – posebna namjena, vjerska u (I) – proizvodno-poslovna namjena. Kao obrazloženo u točci 4.2. mijenja se namjena površina te omogućava daljnji razvoj proizvodne djelatnosti koja je izrazila potrebu za predloženim proširenjem.;

1. prostornu cjelinu su:

5.1. proširuje se prostor (I) – proizvodno-poslovne namjene na čestice čkbr. 644, 645 k.o. Ludbreg sa čime se smanjuju zaštitne zelene površine (Z);

5.2. ukida se prostor namjene (K3)-komunalno servisne, te se na isti proširuje groblje;

1. Redefiniranje dijela odredba za provođenje (rješavanje upita i zahtjeva pravnih i fizičkih osoba)

Ukoliko se, temeljem Zakona o prostornom uređenju ili drugog zakona ili podzakonskog akta, u tijeku izrade i donošenja izmjena i dopuna pojave drugi zahtjevi ili posebni uvjeti koji nisu navedeni u ciljevima i programskim polazištima, smatrati će se sukladni ovom članku Odluke uz posebno obrazloženje.

 **V. PODUZETNIŠTVO, TURIZAM I RAZVOJNI PROJEKTI**

1. **PROGRAM '' PODUZETNIK 3 ''**

U skladu sa programima u gospodarstvu, nastavljen je program ''Poduzetnik 3'' po kojem Grad Ludbreg sudjeluje u subvenciji kamata na poduzetničke kredite s 1% za uslužene djelatnosti te s 2% na proizvodne djelatnosti.

Minimalni iznos kredita je 35.000,00 kuna, a maksimalni iznos nije određen već ovisi o kvaliteti projekta i kreditnoj sposobnosti poduzetnika. To su krediti za gospodarstvo i poljoprivredu kojima se želi poticati razvoj malog gospodarstva. Odobreni krediti mogu se koristiti za:

* kupnju građevinskog i pripadajućeg zemljišta,
* kupnju, izgradnju, uređenje ili proširenje objekta,
* nabavu opreme ili pojedinih dijelova opreme za pogone smještene na području Grada Ludbrega,
* nabavu prijevoznih sredstava u funkciji poduzetništva,
* obrtna sredstva

Ugovori o realizaciji poduzetničkih kredita su potpisani sa sedam banaka: Zagrebačka banka, Varaždinska banka, Podravska banka, Privredna banka Zagreb, Raiffeisen banka, Erste banka i Hrvatska poštanska banka.

U razdoblju **od** **01.07. do 31.12.2019**. godine nije odobren niti jedan kredit za poduzetničke aktivnosti od strane poslovnih banaka, dok je plaćen iznos subvencija kamata na kredite u iznosu od **8.003,23** kn.

1. **PROGRAM '' KREDITOM DO USPJEHA''**

Grad Ludbreg i u 2019. godini pokazuje interes za poticanje razvoja poduzetništva kroz Program „Kreditom do uspjeha 2014.“ putem Mjere 1. - Kreditom do konkurentnosti.

Prema ovom Programu, Ministarstvo gospodarstva, poduzetništva i obrta, Županija i Grad Ludbreg sudjeluju u subvenciji kamate na poduzetničke kredite. Grad Ludbreg sudjeluje u subvenciji kamate na poduzetničke kredite u visini od 2 p.p. za proizvodne djelatnosti i 1 p.p. za uslužne djelatnosti. Minimalni iznos kredita koji se subvencionira iznosi 100.000,00 kn pa do maksimalnog iznosa do 5.000.0000,00 kn.

Krediti se  mogu odobravati za  financiranje ulaganja u:

* kupnju, izgradnju, uređenje ili proširenje gospodarskih objekata
* kupnju nove opreme ili pojedinih dijelova opreme
* obrtna sredstva do 20% (za projekte iz uslužne djelatnosti) i do 30% (za projekt iz proizvodne djelatnosti) iznosa ukupno odobrenog kredita

Prema ovom Programu nije odobren nijedan kredit za poduzetničke aktivnosti na području grada Ludbrega te je u razdoblju **od** **01.07.2019. do 31.12.2019**. plaćen iznos subvencija kamata na kredite u iznosu od **22.943,78** kn.

1. **PROGRAM POTPORA U POLJPRIVREDI NA PODRUČJU GRADA**

Gradsko vijeće je na 11. sjednici održanoj dana 27. prosinca 2018. godine, donijelo Program potpora u poljoprivredi na području Grada Ludbrega za razdoblje 2019.-2020. godine, kojim se financiraju slijedeće mjere:

Mjera 1: Potpore za nabavu loznih cijepova

Mjera 2: Potpore za nabavu novih vrsta voćnih sadnica te dugogodišnjih nasada

Mjera 3: Potpore za umjetno osjemenjivanje stoke (krava, junica, krmača)

Mjera 4: Potpore za nabavu i postavljanje sistema za navodnjavanje

Mjera 5: Potpore za nabavu i postavljanje staklenika i plastenika

Mjera 6: Potpore za nabavu sadnica povrća, cvijeća i sjemenja u plastenicima i

 staklenicima

Mjera 7: Potpore za ekološku proizvodnju poljoprivrednih proizvoda

Mjera 8: Potpore za edukaciju poljoprivrednika

Mjera 9: Potpore za okrupnjavanje zemljišta

Mjera 10: Potpora za financiranje uzimanja uzoraka krvi konja

Mjera 11: Potpora za poticanje malih proizvođača svinja – poticaj za uzgoj i

 držanje svinja

Mjera 12: Potpora za nabavu i postavljanje sustava za zaštitu višegodišnjih nasada

 od tuče

Mjera 13: Potpora za nabavu novih košnica, pčelarske opreme i pčelinjih zajednica

Mjera 14: Potpora za poticanje rasta i razvoja poljoprivrednih zadruga

Na temelju Programa potpora u poljoprivredi u razdoblju **od** **01.07.2019. do 31.12.2019.** su isplaćene subvencije u ukupnom iznosu od **259.131,39** kn, od čega se **146.200,00 kn** odnosi na potpore za poticanje malih proizvođača svinja – poticaj i držanje svinja.

1. **LOKALNA AKCIJSKA GRUPA ''IZVOR''**

Najvažniji poslovi  LAG-a „Izvor“ u prošlom periodu bili su pregled, evaluacija i izdavanje odluka za prvi natječaj Lokalne akcijske grupe „Izvor“ – „Provedba tipa operacije 2.2.1. **„Obnova/modernizacija društvene infrastrukture ruralnog područja** . Zaposlenici LAG-a „Izvor“ poslije raspisa samog natječaja prolazili su  treninge i edukacije.  Ured LAG-a je zaprimio ukupno 8 prijava na natječaj te je sve prijave obradio te nakon propisane procedure organizirao ocjenjivački odbor koji je svih 8 prijava ocijenio i dodjelio bodove. Jedan od prijavljenih projekta je i projekt Grada Ludbrega i to projekt "Adaptacija krovišta Vatrogasnog doma u Ludbregu". Ukupna vrijednost svih  prijavljenih projekata **iznosi 1.482.803,80 HRK.**  Sve zadaće od strane LAG-a "Izvor" i prijavitelja projekta odrađene su profesionalno i u roku, te se samo čeka odluka APPRRR-a koji daje konačnu odluku o isplati kako bi prijavitelji mogli započeti sa svojim aktivnostima prijavljenim u projektu.

**Mjera 6.3.1. Ulaganje u razvoj malih poljoprivrednih gospodarstva**

Ured LAG-a u prošlom razdoblju  je pripremio i prijavio ukupno 42 projekta za mjeru 6.3.1 Poticanje malih poljoprivrednih gospodarstva s područja LAG-a „Izvor“. Ovo je apsolutni rekord šta se tiće prijava i interesa OPG-a s područja LAG-a. Ukupna vrijednost prijavljenih projekata po mjeri 6.3.1. iznosi **4.693.500,00 HRK**.

Prvi rezultati po natječaju počeli su pristizati u prošlom razdoblju. Do sad je od ukupno 42 prijavljenih projekta pozitivnu odluku dobilo njih 17, no zbog velike količine prijavljenih projekta po ovoj mjeri, nisu se još sve pristigle prijave stigle obraditi. Prema bodovima prijavljenih očekujemo još barem dvadesetak pozitivnih odluka.

**Mjera 6.1.1 Potpora mladim poljoprivrednicima**

U prošlom razdoblju Ured LAG-a je pripremio i prijavio ukupno 5 projekata za mjeru 6.1.1. Potpora mladim poljoprivrednicima s područja LAG-a „Izvor“. I to tri projekta na vrijednost 50.000,00 € po projektu te dva projekt na vrijednost od 20.000,00 € po projektu. Ukupna vrijednost prijavljenih projekata po mjeri 6.1.1. iznosi **1.415.500,00 HRK**.  Svi prijavljeni projekti dobili su pozitivnu odluku te kreću sa realizacijom svojih aktivnosti.

 U navedenom razdoblju Ured Laga je odradio više od 200 individualnih sastanaka sa sva tri sektora LAG-a „Izvor“.

1. **POLJOPRIVREDNA ZADRUGA „LUDBREŠKI KRAJ“**

U periodu **od 01.07.2019. do 31.12.2019.** godine Poljoprivredna zadruga Ludbreški kraj, odnosno njezini zadrugari i kooperanti isporučili su proizvedeno voće i povrće Podravci d.d. iz Koprivnice sukladno potpisanim Ugovorima početkom godine.

Sezona povrća započela za sve proizvođače veoma loše te su gotovo svi imali problema sa sijanjem i sadnjom s obzirom na nepovoljne vremenske prilike. Unatoč tome, Poljoprivredna zadruga Ludbreški kraj proizvela je u 2019. godini 151 tonu i 300 kilograma povrća što je u odnosu na 2017. godinu kada je proizvedeno 35,5 tona povrća povećanje za 426,19%. U 2019. godini proizvedeno je 78,8 tona paprike što je povećanje za 353,36% u odnosu na 2017. godinu kada je proizvedeno 22,3 tone. U 2019. godini zadruga je povećala proizvodnju krastavaca na 22,7 tone što je povećanje od 171,96% u odnosu na 2017. godinu kada je proizvedeno 13,2 tone. Od 2018. godine zadruga uz papriku i krastavce, za potrebe podravke proizvodi i patlidžan kojeg je u 2019. godini proizvela 44 tone, te ljute i slatke feferone.

Navedeno povrće proizvodilo je tridesetak zadrugara i kooperanata na dva otkupna mjesta – u sjedištu zadruge u Hrastovskom gdje se odvijao kompletan otkup krastavaca kornišona te na otkupnom mjestu u Dubovici (Općini Veliki Bukovec). Sukladno Ugovorima sa zadrugarima svima njima su do kraja 2019. godine isplaćena sva novčana sredstva za proizvedeno povrće te se započelo sa planiranjem nove poljoprivredne sezone. Osim povrća zadruga je uspjela plasirati plod svježe aronije svojih zadrugara, unatoč činjenici da je došlo do zasićenja na tržištu ovom kulturom i da nije postojao organizirani otkup zbog čega je mnogim proizvođačima proizvod ostao neobran na polju.

Grad Ludbreg je u 2019. godini subvencionirao nabavu kalibratora za krastavce koornišone u vrijednosti od 25.000,00 kn i time uvelike olakšao proizvodnju i otkup krastavaca, ne samo u spomenutoj 2019. godini već i u svakoj narednoj koju poljoprivredni proizvođači nestrpljivo očekuju.

Zadruga je sudjelovala na prvom sajmu poljoprivrede, poljoopreme i mehanizacije CROAGRO 2019. gdje su se uspostavili novi kontakti sa budućim poslovnim partnerima i otkupljivačima proizvoda zadrugara. Na obostrano zadovoljstvo učinjeni su i prvi koraci za nastavak poslovne suradnje sa Podravkom iz Koprivnice i u narednoj sezoni 2020., u kojoj se planira proširiti poslovna suradnja u vidu proizvodnje heljde s obzirom da ista nedostaje na tržištu. Priznanje za rad zadruge stiglo je u vidu izbora predsjednika zadruge gospodina Saše Lenčeka za predsjednika nadzornog odbora Zajednice udruge hrvatskih povrćara na njihovoj izbornoj skupštini krajem mjeseca studenoga. Ujedno, Poljoprivredna zadruga Ludbreški kraj jedina je poljoprivredna organizacija koja svake godine povećava količinu proizvedenog povrća za potrebe Podravke d.d. iz Koprivnice što i Podravka sama napominje.

1. **VAROŠKI VRTI**

Grad Ludbreg nastavlja sa projektom „Varoški vrtovi“ u sklopu kojega je zainteresiranim građanima dao na korištenje pripremljeno zemljište koje se nalazi na poljoprivrednoj parceli, čkbr. 1757 k.o. Ludbreg u površini od 1789 m2, (lokacija rudina:Vrti, južno od Ulice Ljudevita Gaja). Za korištenje je dostupno 25 vrtnih parcela površine 50 m².

Zemljište je korisnicima dano na raspolaganje kroz vremensko razdoblje od dvije godine s mogućnošću produljenja korištenja. Pravo podnošenja zahtjeva za davanje na korištenje vrtne parcele ima osoba s prebivalištem na području Grada Ludbrega.

Trenutno su slobodne četiri parcele, a za ostale korisnike parcela produženi su ugovori o zakupu na slijedeće dvije godine.

1. **SAJMOVI U ORGANIZACIJI GRADA LUDBREGA**
	1. **Manifestacija „27. LUDBREŠKI SEJEM“**

Manifestacija „27. Ludbreški sejem“ održao se od 29. kolovoza do 01. rujna 2019. godine na prostoru Trga Svetog Trojstva, ispred zgrade Hrvatske Pošte i Zagrebačke banke, na prostoru parka dvorca Batthyany te u atriju dvorca Batthyany. Na prostoru parka dvorca Batthyany bili su smješteni izlagači starih zanata, suvenira, drvenarije i košaraštva te dječja igraonica. U atriju dvorca Batthyany održala se izložba antikviteta, izložba čajeva i „Kokteli u dvorcu pod zvijezdama“.

Na „27. Ludbreškom sejmu“, izlagao je ukupno **86 izlagača**. Od prodaje štandova naplaćen je iznos **95.563,00 kn**.

* 1. **Adventski sajam „CINKUŠ ADVENTSKI“**

Adventski sajam „Cinkuš adventski“ održao se 23. prosinca 2019. godine u atriju dvorca Batthyany. Grad Ludbreg osigurao je za sve izlagače besplatan izlagački prostor. Na sajmu je sudjelovalo 20 izlagača čija je obveza bila da urede svoj prostor u božićnom duhu. Održao se kratki program u čijem je središtu bio dolazak božićnog svjetla iz Betlehema.

1. **PRIPREMA I REALIZACIJA PROJEKTA**

Osim apliciranja projekata na različite programe Europske unije i nacionalne natječaje, u razdoblju od 01.07. 2019. -.31.12.2019. godine su se također provodile aktivnosti vezane uz projekte koji su bili odobreni prethodnih godina.

1. **Realizirani projekti:**
2. Projekt „**Rekonstrukcija krovišta Vatrogasnog doma u Ludbregu**“, u ukupnoj vrijednosti od **164.499,29** **kn**. Ukupne odobrene potpore od strane Agencije za plaćanja u poljoprivredi, ribarstvu i ruralnom razvoju iznose 111.187,50 kn.
3. Projekt **„Minorities – added value of EU“**, prijavljen putem programa Europa za građane. Projekt je odobren u okviru Potprograma 2.: Demokratski angažman i sudjelovanje u građanskim inicijativama, Mjera: Bratimljenje gradova. Grad Ludbreg je nositelj, a projekt je sufinanciran u 100% iznosu. Ukupna vrijednost ovog projekta je **164.172,61** **kn**.
4. Projekt **"Two and a half minutes to midnight,** prijavljen je putem programa Erasmus + za područje općeg obrazovanja. Grad Ludbreg je nositelj, a projekt je sufinanciran u 100% iznosu. Ukupna vrijednost ovog projekta je **106.120,00 kn.**
5. Projekt **„Ulaganja u objekte dječjih vrtića - DV Radost**“. Planirane aktivnosti po projektu odnose se na uređenje vanjskog prostora oko zgrade vrtića, postavljanje zaštitnog zida, pripremu terena za postavu igrala, izradu prilaza te uređenje popratnih objekata koji se nalaze na prostoru vrtića. Ukupna vrijednost projekta iznosi 429.567,83 kuna, udio Ministarstva za demografiju, obitelj, mlade i socijalnu politiku iznosi 103.096,00 kuna dok je udio Grada Ludbrega 326.471,83 kuna.

1. **Projekti u tijeku realizacije:**
2. Projekt **„Zeleno Želimo“** koji je prijavljen putem Programa prekogranične suradnje V-A Slovenija - Hrvatska 2014.-2020. Grad Ludbreg sudjeluje kao partner na projektu u ukupnom iznosu od 953.266,91 kn. Projekt je sufinanciran u 85% iznosu.
3. Tri projekta putem programa Erasumus+: Projekt **„Eco gardens in our kindergartens“** u ukupnom iznosu od **179.076,65 kn**, projekt  **„AR EDU“** u ukupnom iznosu od **109.479,60 kn** i projekt **„VR EDUCATION“** u ukupnom iznosu od **146.347,80 kn.** Projekti su prijavljeni u području općeg obrazovanja te su sufinancirani u 100% iznosu.
4. Projekt **„Partnerstvo za Socijalnu i Solidarnu Ekonomiju“.** Projekt je prijavljen na Švicarsko-Hrvatski program suradnje. Nositelj projekta je Zelena Mreža Aktivističkih Grupa (ZMAG), a partneri na projektu su prijavitelj Chamber of Social and Solidarity Economy (Geneva), Grad Ludbreg i Grad Pregrada. Ukupna vrijednost projekta je 1.500.000,00 HRK, dok svaki partner treba uložiti 37.500,00 kn. Projekt je sufinanciran u 90% iznosu.
5. Projekt **„O okolišu se pobrini i otpad zbrini“** u iznosu od 499.997,00 kn. Uz grad Ludbreg, partner na projektu je Općina Kalnik, a projekt je vezan za provedbu informativnih aktivnosti o održivom gospodarenju otpadom.
6. Projekt **„Zaželi”** pod imenom “Pomažemo sebi, pomažemo drugima”, čiji je nositelj Gradsko društvo Crvenog križa Ludbreg, a Grad Ludbreg je partner na projektu. Projekt je usmjeren na mogućnost zapošljavanja teže zapošljivih skupina žena koje će svojim radom i doprinosom u sklopu projekta osigurati pomoć starijim i nemoćnim građanima. Ukupna vrijednost ovog projekta je 3.148.650,00 kn te je sufinanciran u 100% iznosu od strane Ministarstva rada i mirovinskog sustava.
7. Započelo se sa provedbom projekta **Dogradnja dječjeg vrtića „Radost“-Ludbreg.** Ukupna vrijednost projekta je **3.057.641,55 kn.** Realizacijom projekta nadogradit će se zgrada postojećeg vrtića bruto površine 497,68 m 2 na dvije etaže te će se opremiti dodatni prostori u vrtiću. Dobivene potpore iznose 2.302.806,09 kn, a projekt je sufinanciran sredstvima iz Programa ruralnog razvoja Republike Hrvatske za razdoblje 2014.-2020.
8. Projekt **„European elections and democracy in a digital age supporting participation and digital culture akronima „DIGICA**“, projektni tim broji 14 partnera iz 13 zemalja i sastoji se od organizacija lokalne i regionalne vlasti, civilnog društva, twinning odbora te sveučilišta. Grad Ludbreg nastupa u svojstvu partnera. Glavni cilj projekta je pružanje europskim lokalnim i regionalnim političarima i građanima alate za podršku građanskog sudjelovanja u eri digitalne kulture.

Ukupna vrijednost projekta iznosi 1.100.232,00 kuna.

1. Projekt **„Plan razvoja infrastrukture širokopojasnog pristupa u Gradu Ludbregu, te općinama Mali Bukovec, Martijanec, Sveti Đurđ i Veliki Bukovec“.** Projekt je u fazi pripreme i izrade tehničke dokumentacije te čekanje otvaranja javnog poziva za dodjelu bespovratnih sredstava. Glavni cilj projekta je izgradnja NGA širokopojasne mreže temeljene na tehnologiji kojom će se osigurati pokrivanje brzim i ultrabrzim širokopojasnim pristupom na teritoriju obuhvata projekta. Osim Grada Ludbrega, najvažniji dionici projekta su općine Mali Bukovec, Martijanec, Sveti Đurđ i Veliki Bukovec. Drugi važni dionici projekta su Ministarstvo pomorstva, prometa i infrastrukture, HAKOM, Varaždinska županija i postojeći telekomunikacijski operatori.Ostvaren je glavi preduvjet za prijavu na predmetni natječaj, a to je izrada PRŠI- a, odnosno izrađen je dokument „Plan razvoja infrastrukture širokopojasnog pristupa u Gradu Ludbregu, te općinama Mali Bukovec, Martijanec, Sveti Đurđ i Veliki Bukovec“, koji je usvojen od strane Hakom-a.
2. Projekt **„WIFI4EU”** Prijavitelj po projektu je Grad Ludbreg. Projekt se odnosi na uspostavu besplatnog Wi-Fi pristupa za građane u javnim prostorima kao što su parkovi, trgovi, javne zgrade, knjižnice, zdravstveni centri i muzeji.

Ukupna vrijednost projekta iznosi 115 000 kuna, tj. Gradu Ludbregu od strane Europske komisije dodijeljen je vaučer.

1. **Prijavljeni projekti**

 U periodu od **01.07.2019. – 31.12. 2019.** godine prijavljeno je ukupno 8 projekata:

* 1. **Lokalni program za mlade Grada Ludbrega**, kojeg je Grad Ludbreg kao nositelj prijavio na Javni poziv od strane Ministarstva za demografiju, mlade, obitelj i socijalnu politiku za izradu programa za mlade ukupne vrijednosti **60.360,00 kuna**. Partneri na projektu su Srednja škola Ludbreg i Udruga mladih LUMEN. Projekt se odnosi na poticanje mladih osoba na preuzimanje uloga aktivnih građana u lokalnoj zajednici i razvoj njihovih kompetencija za rješavanje lokalnih potreba i problema te na podizanje razine informiranosti mladih o njihovim pravima, mogućnostima, pravnim obavezama te o programima i uslugama koje im se nude u lokalnoj zajednici Grada Ludbrega, u RH te na razini EU.
	2. „**Informativan Ludbreg“** kojeg je Grad Ludbreg prijavio na Javni poziv za sufinanciranje projekata primjene koncepta "pametnih gradova i općina" kojeg je objavio Fond za zaštitu okoliša i energetsku učinkovitost ukupne vrijednosti **195.125,00 kn.** Projekt se odnosi uvođenje e-sustava za nadzor, planiranje i pregled stanja javnih površina i organizaciju aktivnosti koje se odnose na te djelatnosti.
	3. **„Smart Ludbreg“** kojeg je Grad Ludbreg prijavio na Javni poziv za sufinanciranje projekata primjene koncepta "pametnih gradova i općina" kojeg je objavio Fond za zaštitu okoliša i energetsku učinkovitost ukupne vrijednosti **159.125,00 kn.** Projekt se odnosi na uspostavu E sustava za ustanove predškolskog obrazovanja da se olakša upis djece u vrtić, da se smanje liste čekanja, te da roditelji dobe informacije o stanju djeteta u realnom vremenu kroz pristupačno korisničko sučelje.
	4. **„Restaruacija žbukoreza u Crkvi Srca Isusova“** kojeg je Grad Ludbreg prijavio na Javni poziv Ministarstva kulture. Ovim projektom planiraju se napraviti konzervatorsko restauratorski radovi slikanog žbukoreza u Crkvi Srca Isusova. Ukupna vrijednost projekta je **50.000,00 kuna**.
	5. **„Revitalizacija objekta industrijske baštine Ludbreg“** kojeg je Grad Ludbreg prijavio na Javni poziv Ministarstva kulture. Predmet projekta je fazni i odnosi se na revitalizaciju prostora Ciglane. Intencija prijavitelja je predmetnu zgradu i prostor urediti kao budući Kulturni centar industrijske baštine kroz nekoliko faza. Ukupna vrijednost prijavljenog projekta je **1.734.086,33 kn**.
	6. **„Konzervatorsko restauratorska istraživanja i izrada elaborata za Crkvu Sv. Trojstva“** kojeg je Grad Ludbreg prijavio na Javni poziv Ministarstva kulture. Projekt se odnosi na pribavljanje potrebne konzervatorsko restauratorske dokumentacije i izradu elaborata za kulturno dobro Crkva Sv. Trojstva u Ludbregu s namjerom sprečavanja njegovog danjeg propadanja. Ukupna vrijednost projekta iznosi **356.000,00 kn**.
	7. **"Democratic Deficit Of The European Union“** kojeg je prijavila Općina San Gregorio Magno iz Italije na program Europa za građane. Grad Ludbreg nastupa u svojstvu partnera. Projekt se odnosi na na upoznavanje građana o institucijama Europske Unije s ciljem smanjivanja demokratskog deficita i približavanja politika Unije građanima. Ukupna vrijednost projekta iznosi **74.592,00 kn**.

 **VI. DRUŠTVENE DJELATNOSTI, SOCIJALNA SKRB I OPĆI POSLOVI**

 **VI. 1. DRUŠTVENE DJELATNOSTI I SOCIJALNA SKRB**

1. **JAVNE POTREBE IZ OBLASTI PREDŠKOLSKOG ODGOJA , OSNOVNOG I**

**SREDNJOŠKOLSKOG OBRAZOVANJA**

 U dječjim vrtićima (gradskom i dva privatna) nastavljano je sufinanciranje Grada u iznosu od 800,00 kuna za puni desetosatni program boravka djece za ukupno 340 djece. Sufinanciralo se do 140 djece u Dječjem vrtiću „Radost“, do 85 djece u Dječjem vrtiću „Iskrica-Bernarda Varga“ te do 115 djece u Dječjem vrtiću „Smjehuljica“. Ekonomska cijena za boravak djece u Dječjem vrtiću „Radost“ Ludbreg ostala je u iznosu od =1.300,00 kuna mjesečno po djetetu.

 U vrtićima se provodi redoviti program koji je organiziran u pet odgojnih skupina u trajanju od deset sati u jasličkim i vrtičkim odgojnim skupinama.

 Također je nastavljeno sa sufinanciranjem boravka djece slabijeg imovnog stanja a osigurana su bila i sredstva za sufinanciranje edukacija i ekukativnih programa u dječjim vrtićima u ukupnom iznosu od 50.000,00 kuna.

 U dječjem vrtiću „Smjehuljica“ od početka pedagoške godine tj. od rujna mjeseca angažirano je 3 zaposlenika na radnom mjestu pomoćnika djeci s teškoćama u razvoju, a čiji se rad financira iz gradskog proračuna s obzirom na ukazane potrebe i upisanu djecu s teškoćama u razvoju koji zahtijevaju pomoćnika za rad.

 I dalje se radilo se na uređenju vanjskog prostora, uređenju okoliša i nadopuni novih igrala na dječjem vrtiću Radost koje sufinacira Ministarstvo za demografiju, obitelj, mlade i socijalnu politiku.

 Grad Ludbreg bio je partner dječjem vrtiću Radost u projektu „Eko gardenes and our kindergartnes“

 U izvještanom razdoblju sufinacirao se pomoćnik u nastavi za dijete s teškoćama u razvoju u Osnovnoj školi Ludbreg te produženi boravak za pripadnike romske nacionalne manjine.

 Grad Ludbreg sufinancirao je nabavu školskog pribora u iznosu od 80. 000,00 kn (100 kuna po učeniku) te nabavu radnih materijala u iznosu od 270.000,00 kn. Također nabavljeni su školski ormarići u iznosu od 224.600,00 kn.

 Nabavilo se 200 komada slovarica plus igra memori za učenike prvih razreda Osnovne škole Ludbreg. Ukupna vrijednost financiranja bila je 12.500,00 kuna. Također su bile podijeljene bojanke Sigurno u prometu B3 čija ukupna vrijednost iznosi 2.400,30 kuna.

 Nastavljeno je s dosadašnjim projektima sufinanciranja prijevoza učenika osnovne škole, prehrane učenika osnovne škole, sufinanciranje produženog boravka učenika, troškova mentora i odlaska na natjecanja, osnovnoškolskog sporta kao i sufinanciranje autobusnog prijevoza učenika Srednje škole Ludbreg.

 U sklopu Srednje škole Ludbreg, sufinancirali su se Dani Srednje škole, Dani otvorenih vrata s radionicama, izvannastavne aktivnosti, državna i međunarodna natjecanja te radionice u sklopu novih tehnologija u području strojarstva.

 Nastavilo se s projektom AR Edu gdje je Grad Ludbeg partner Srednjoj školi Ludbreg. Organizirani su bili događaji u Ludbregu te u Bugarskoj.

 I dalje se radilo na aktivnostima u okviru programskih zahtjeva projekta Grad Ludbreg- prijatelj djece.

**2. JAVNE POTREBE IZ OBLASTI SPORTA**

 Nastavljeno je ulaganje u sport sufinanciranjem sportskih klubova preko Zajednice športskih udruga, a u gradskoj sportskoj dvorani osigurani su uvjeti za odvijanje svih sportskih manifestacija kao što su redovna takmičenja, svakodnevni treninzi te mnogobrojni nogometni i rukometni turniri. Također je potrebno napomenuti da je i nadalje korištenje gradske sportske dvorane besplatno za sve klubove koji su članovi Zajednice sportskih udruga.

 U izvještajnom razdoblju postignuti su značajni sportski rezultati kako u ekipnim sportovima tako i u pojedinačnim.

 **3. PROJEKTI**

 **3.1 ZAŠTITA SPOMENIKA KULTURE I ARHEOLOŠKIH NALAZA**

 U izvještajnom razdoblju nastavilo se sa provođenjem aktivnosti na projektu „Unapređenje kontinentalnog turizma turističkom valorizacijom povijesno-kulturne baštine Grada Ludbrega.

 Intenzivno se radilo na izgradnji kuće Somođi uključujući nabavu i ugradnju dizala za osobe s invaliditetom te izvođenju građevinskih radova i drenaže u „Vrtu Somođi“.

 U okviru aktivnosti nabave i razvoja softvera za stalni postav zbirke Iovia nastavilo se sa konstruiranjem i modeliranjem građevina kako su nekad izgledale. Izvršena su inicijalna mjerenja na lokaciji, izrađena je aplikacija za potrebe testiranja te je ista instalirana na uređaj Lenovo Phab 2PRO, pozicioniran je jednostavan 3d model nekadašnje građevine u skladu sa iskopinama te je po prvi puta stvoren efekt proširene stvarnosti. Također su na lokaciju implementirani modeli sa teksturama.

 U suradnji sa Turističkom zajednicom Grada Ludbrega održalo se nekoliko sastanaka vezano na usluge izrade tiskanih promidžbenih materijala i ostali vidovi promidžbe projekta. U sklopu ovih aktivnosti tiskalo se 3.000 komada letaka na hrvatskom i engleskom jeziku te se izradio jedan videospot za potrebe youtube oglašavanja.

 Završilo se sa aktivnostima vezanima uz adaptaciju hotela Crnković, izvodili su se građevinsko-obrtnički, strojarski, hidroinistalacijski i elektroinstalacijski radovi te se nabavila oprema za uređenje hotela u a sve u suradnji s projektnim partnerom Ugostiteljskim obrtom Crnkovićem. Ukupna vrijednost za adaptaciju Hotela Crnković iznosila je 857.830,00 kuna što je sufinacirano eu bespovratnim sredstvima u iznosu od 85 %.

 U izvještajnom razdoblju ugovorili su se radovi na uređenju šetnice sa izvođačem radova Oprema pit d.o.o. Ukupna vrijednost radova iznosi 674.657,50 kuna.

U sklopu izrade zanatskog trga nabavila se peć za lončarstvo koju je nabavio projektni partner LAG IZVOR sukladno ugovoru sa dobavljačem UP-PRO.

 Djelomično je realizirana usluga vanjske revizije projekta te je ispostavljeno 1. Privremeno izvješće za razdoblje od 2017-2018 godine.

 **3.2. OSTALI PROJEKTI IZ ODSJEKA ZA DRUŠTVENE DJELATNOSTI I SOCIJALNU**

 **SKRB**

 U studenom 2017.godine potpisan je Ugovor o sufinanciranju projekta Unlimited bicycle experience along the Mura and Drava rivers (akronim projekta: Happy bike), u sklopu programa Interreg Mađarska-Hrvatska 2014-2020, u kojem, uz Grad Ludbreg, sudjeluju i partneri Grad Letenye, Grad Prelog te ŽUC Varaždinske županije. U sklopu navedenog projekta u izvještajnom razdobljuradilo se samo na aktivnostima izvještavanja iz razloga što je projekt završio u lipnju 2019 godine.

  **4. JAVNE POTREBE IZ OBLASTI KULTURE**

 Grad Ludbreg osnivač je 2 ustanove iz oblasti kulture i to Centra za kulturu i informiranje «Dragutin Novak» Ludbreg i Gradske knjižnice i čitaonice «Mladen Kerstner» Ludbreg.

 **4.1.CENTAR ZA KULTURU I INFORMIRANJE «Dragutin Novak» Ludbreg**

 U izvještajnom razdoblju Centar za kulturu i informiranje „D. Novak“ bio je organizator i suorganizator mnogih događaja i manifestaija, od kojih ćemo istaknuti Analiza kugli, koncert Cadenza, Dani Mladena Kerstnera te ostali koncerti i istraživanja.

 Potrebno je napomenuti da su proračunu za 2019 godinu osigurana sredstva za energetsku obnovu zgrade Centara za kulturu i informiranje „D. Novak“

 Vezano uz novinsko-nakladničku djelatnost, u izvještajnom razdoblju izdano je šest brojeva „Ludbreških novina“ u kojima su popraćeni svi događaji od značaja za Grad Ludbreg.

 Sekcija Puhačkog orkestra sudjelovala je u kulturnim programima uz pojedine manifestacije u Gradu.

  **4.2.GRADSKA KNJIŽNICA I ČITAONICA «Mladen Kerstner»**

 U okviru svoje djelatnosti Knjižnica redovito pribavlja periodičke publikacije, te svake godine vrši nabavu knjižne i neknjižne građe te provodi dio kulturoloških djelatnosti.

 U izlogu Knjižnice redovito se obilježavaju obljetnice rođenja ili smrti velikih povijesnih ličnosti ili događanja. Isto tako, uspostavljena je veoma dobra suradnja s osnovnim školama, kako ludbreškom tako i susjednima, kao i sa dječjim vrtićima s područja Grada Ludbrega te su organizirani posjeti djece i upoznavanje s knjižnim fondom i uslugama. Grad Ludbreg je u Proračunu osigurao sredstva za članarinu za učenike prvih razreda Osnovne škole Ludbreg te učenike Srednje škole Ludbreg tako da učenici mogu besplatno posuđivati literaturu iz Gradske knjižnice.

 Knjižnica redovito provodi pričaonice i kreativne radionice za djecu od 3 do 6 godina na koje okupljaju djecu na bazi tjednih aktivnosti. Kontinuirano se provodi program „Priča za laku noć“ ,s obzirom na dobar odaziv roditelja i djece, zatim radionice za djecu (likovne i glazbene), izložbe slika te večeri poezije. Provodi se i program za djecu „Bebe u knjižnici – moja prva slikovnica“ u sklopu kojega svaka novorođena beba dobije besplatno članstvo godinu dana, prvu slikovniku i platnenu vrećicu.

 Također, održane su i promocije knjiga te brojna predavanja putopisne, znanstvene i duhovne tematike. Nastavljena je dobra suradnja sa kulturnom udrugom Nova akropola iz Varaždina.

 **5. JAVNE POTREBE IZ OBLASTI SOCIJALNE SKRBI**

 I u 2019 godini Grad Ludbreg osigurao je u Proračunu sredstva za naknade troškova stanovanja, jednokratne novčane pomoći, prehranu učenika slabijeg imovinskog stanja u osnovnoj školi, stipendije i pomoći učenicima i studentima, naknade za novorođenu djecu kao i sredstva za rad udruga koje se bave djelatnostima socijalne skrbi na području Grada.

 ***Gradsko društvo Crvenog križa***

 Gradsko društvo Crvenog križa Ludbreg, kao vodeća humanitarna organizacija, na osnovu postojeće dokumentacije, na području regije Ludbreg djeluje više od 137 godina.

 I u ovom izvještajnom razdoblju uspješno se provodio program „Pomoć u kući starim, bolesnim i nemoćnim osobama“, a na ovom programu i dalje je stalno zaposlena jedna djelatnica. Također je po programu javnih radova i dalje zaposlena i 1 medicinska sestra koja pokriva cijelo područje ludbreške regije. U Gradskom društvu zaposlen je i 1 kućni majstor kojeg financiraju sve jedinice lokalne samouprave ludbreške regije i koji na području cijele ludbreške regije obavlja dio poslova iz navedenog programa. U izvještajnom razdoblju na području Grada postojalo do 30 korisnika obuhvaćenih mjerom pomoći u kući

 Provodile su se i aktivnosti iz plana i programa Hrvatskog crvenog križa „Djelovanje u katastrofama“, „Služba traženja“, a organiziran je i rad s mladeži crvenog križa.

 Nastavile su se aktivnosti po projektu kojeg je odobrilo Ministarstvo rada i mirovinskog sustava „Pomažemo sebi-pomažemo drugima“ koji je vrijedan 3,1 milijun kuna. Zaposleno je 20 gerontodomaćica koje su prošle edukaciju za pružanje pomoći starijim i nemoćnim osobama.

 Grad Ludbreg bio je pokrovitelj na svečanosti prilikom obilježavanja dana dobrovoljnih darivatelja krvi. Na ovoj svečanosti podijelila su se priznanja višestrukim dobrovoljnim, darivateljima krvi.

 Značajan je angažman Gradskog društva Crvenog križa i po pitanju pružanja pomoći u akcijama na nacionalnom nivou, u svim kriznim situacijama.

  ***Socijalna potpora***

 Odlukom o socijalnoj skrbi Grada Ludbrega propisano je tko mogu biti korisnici socijalne skrbi, njihova prava iz sustava socijalne skrbi, uvjeti, način i postupak ostvarivanja tih prava.

 Putem Socijalnog vijeća pružala se pomoć socijalno ugroženim, nemoćnim i drugim osobama koje same ili uz pomoć obitelji zbog nepovoljnih socijalnih prilika ili drugih okolnosti nisu u mogućnosti iste zadovoljiti, kao i pomoć za podmirenje troškova ogrjeva. U navedenom razdoblju održane su 4 sjednice Socijalnog vijeća. Podnijeto je i razmatrano ukupno 45 zahtjeva od kojih je 34 povoljno riješeno, odnosno podnositeljima zahtjeva odobren je neki vid pomoći. Sukladno Odluci o socijalnoj skrbi u hitnim slučajevima o pojedinim zahtjevima odlučivano je i pojedinačnim zaključcima gradonačelnika.

 Tijekom godine sukladno Zakonu o socijalnoj skrbi te Odluci o socijalnoj skrbi Grada Ludbrega dodijeljuju se i pomoći za stanovanje za korisnike koji ispunjvaju uvjet prihoda ili socijalni uvjet.

 Također su se umirovljenicima i osobama slabijeg imovnog stanja s prebivalištem na području Grada Ludbrega, a čija mirovinska ili druga primanja iznose do 1.500,00 kuna mjesečno, isplatile jednokratne socijalne pomoći povodom božićnih blagdana u pojedinačnom iznosu od 200,00 kuna. Tako je isplaćeno ukupno 230 pomoći.

 Za podmirenje troškova ogrjeva u 2019. godini korisnicima zajamčene minimalne naknade podijeljeno je 44.650,00 kuna za ukupno 47 korisnika.

 U izvještajnom razdoblju utrošeno je za ove namjene ukupno 148. 170,34 kune.

 ***Potpore za novorođenu djecu***

 Od siječnja 2017. godine primjenjuje se nova Odluka o jednokratnim novčanim pomoćima za novorođenu djecu kojom je određena visina jednokratnih novčanih pomoći za svako novorođeno dijete. Tako je za prvo novorođeno dijete određena visina naknade u iznosu od =1.200,00 kuna, za drugo novorođeno dijete određena je naknada u visini od =1.500,00 kuna, dok je za treće i svako daljnje novorođeno dijete određena visina naknade od =2.000,00 kuna.

 U izvještajnom razdoblju zaprimljeno je ukupno 44 zahtjeva, te je na ime naknada odnosno potpora za novorođenu djecu isplaćeno ukupno =75.900,00 kuna.

 ***Stipendije***

 Grad Ludbreg nastavio je sa stipendiranjem studenata i učenika s područja Grada. Za akademsku godinu 2019./2020. odobren je nastavak stipendiranja za 18 studenata od kojih su 2 studentice odustale od stipendiranja iz razloga ostvarivanja prava na državnu stipendiju te 10 učenika srednje škole, a dodijeljeno je još 17 novih stipendija i to za 12 studenata od kojih su 2 studentice odustale od stipendiranja iz razloga ostvarivanja prava na državnu stipendiju i 6 učenika.

 Grad Ludbreg trenutno stipendira 42 stipendista i to 26 studenata i 16 učenika, a u izvještajnom razdoblju za ove namjene utrošeno je ukupno = 124.900,00 kuna

 ***Ostale javne potrebe iz socijalne skrbi***

 Sukladno Programu javnih potreba u društvenim djelatnostima Grada Ludbrega za 2019. godinu, Grad Ludbreg potpomaže rad i financiranje udruga sa područja Grada. Na ovom području djeluju: Caritas župe Ludbreg, Udruga tjelesnih invalida «Lio» Ludbreg, Udruga «Ludbreško sunce», Udruga umirovljenika regije Ludbreg, Udruga antifašističkih boraca i antifašista općina i grada Ludbrega, Udruga hrvatskih dragovoljaca i veterana Domovinskog rata, Udruga hrvatskih vojnih invalida Domovinskog rata-Hvidra, Invalidsko društvo Ilco Varaždin i Društvo multipleskleroze Varaždinske županije.

 Pojedine udruge prijavile su svoje programe odnosno projekte na Javni natječaj kojeg je Grad raspisao te su, po provedenom postupku, sklopljeni ugovori o financijskoj potpori za financiranje pojedinih programa odnosno projekata u 2019.godini.

 ***Provedba aktivnosti u Međugeneracijskom centru Ludbreg***

 Grad Ludbreg je u razdoblju od 1.3.2014.g. do 17.6.2015.g. provodio projekt Međunarodne pomoći u lokalnoj zajednici (poznatiji pod akronimom MEDGEN BORZA), tijekom kojeg je uređen prostor Međugeneracijskog centra.

 Projekt je usmjeren na provođenje aktivnosti vezane uz unapređenje kvalitete života starijih osoba putem organiziranih dnevnih aktivnosti.

 U ovom uređenom prostoru i dalje se povremeno se provode i aktivnosti »Centra za pružanje usluga u zajednici SVITANJE« iz Koprivnice koji obavlja dio djelatnosti Centra kojim se obuhvaća pružanje socijalnih usluga i to uslugu poludnevnog boravka djece i mladih te uslugu savjetovanja i pomaganja bioloških i udomiteljskih obitelji, prostor koriste i ostale udruge s područja Grada Ludbrega.

 U prostoru Međugeneracijskog centra Ludbreg održavaju se predavanja patronažne sestre , mjeri se šećer , vadi se krv te se provode radionice šaha.

 ***Javni radovi - program za Rome***

 S obzirom na vrlo teško zapošljavanje Roma u gospodarstvu i poduzetništvu, a što je uvjetovano nedovoljnom obrazovnom i kvalifikacijskom strukturom, ideja je Grada Ludbrega da se pripadnike romske nacionalne manjine uvede u rad putem organiziranja javnih radova. Cilj je integrirati na tržište rada osobe romske nacionalne manjine, budući da se radi o skupinama kojima prijeti trajna nezaposlenost i socijalna isključenost. Grad Ludbreg je, stoga, kandidirao Hrvatskom zavodu za zapošljavanje projekt „“PROGRAM ZA SUFINANCIRANJE/ FINANCIRANJE ZAPOŠLJAVANJA U JAVNOM RADU PRIPADNIKA ROMSKE NACIONALNE MANJINE te je podesen zahtjev za dodjelu financijskih sredstava za financiranje opisanih radova.

 HZZ je odobrio sredstva za financiranje bruto plaće i djelomičnu naknadu prijevoza za pojedine zaposlenike koji ostvaruju to pravo sukladno posebnoj Odluci Zavoda , za 2 osobe u razdoblju od 03.06.2019. do 02.12.2019 .godine u navedenom programu u ukupnom iznosu od =52.822,16 kuna.

 **6. JAVNE POTREBE ORGANIZACIJA CIVILNOG DRUŠTVA**

 U prosincu 2015.godine donijet je novi Pravilnik o uvjetima i postupku za dodjelu financijskih potpora za programe i projekte organizacijama civilnog društva iz Proračuna Grada Ludbrega, čime je detaljno utvrđen postupak i uvjeti financiranja organizacija civilnog društva, a u skladu sa novim Zakonom o udrugama i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

 Tako je navedenim pravilnikom propisano da će Grad Ludbreg u Proračunu osiguravati novčana sredstva za projekte i programe organizacija civilnog društva koji su od interesa za Grad te koji su na odgovarajući i pravovremeni način prijavljeni na javni natječaj koji će Grad raspisivati po donošenju proračuna za narednu godinu.

 Nakon donošenja Proračuna za 2019. godinu, 07. siječnja 2019. godine raspisan je javni natječaj za programe i projekte organizacija civilnog društva.

 Na raspisani javni natječaj pristiglo je ukupno 33 prijave i to 31 prijava za programe i 2 prijave za projekte. Po odobrenju programa odnosno projekata sklopljena su ukupno 32 ugovora s organizacijama civilnog društva odnosno udrugama te su im za provođenje programa odnosno projekata dodijeljena sredstva u ukupnom iznosu od =349.000,00 kuna, a sukladno osiguranim sredstvima u Proračunu Grada Ludbrega za 2019. godinu.

 Člankom 2. Pravilnika propisano je da se sredstva mogu odobriti i za ad hoc inicijative odnosno jednokratne podrške koje se pojavljuju izvan rokova predviđenih objavom Natječaja ili Poziva.

 II. izmjenama i dopunama Programa javnih potreba u društvenim djelatnostima Grada Ludbrega za 2019 godinu osigurala su se sredstva za ove namjene u ukupnom iznosu od 385.000,00 kuna radi novih ad hoc inicijativa.

 U izvještajnom razdoblju za ove namjene utrošeno je 160.744,54 kuna.

 **7. JAVNE POTREBE ZAJEDNICE TEHNIČKE KULTURE**

 Područje djelovanja Zajednice tehničke kulture našega Grada je vrlo široko, a obuhvaća: informatiku i računarstvo, elektroniku i radio tehniku, promet, tehničko stvaralaštvo mladih, foto i video tehniku i zrakoplovstvo. Nositelji aktivnosti su Izvršni odbor, Klubovi mladih tehničara, Gradski informatički centar, Radioklub Ludbreg, Auto klub Ludbreg, te Ludbreška udruga mladih entuzijasta.

 U izvještajnom razdoblju provodile su se aktivnosti vezane uz tehničko stvaralaštvo mladih (robotika i automatika, elektronika, radio orijentacija, 3 d modeliranje), radiotehnika te Škola vožnje bicikla.

 U izvještajnom razdoblju za ove namjene utrošeno je ukupno 73.888,00 kuna.

 **8. VATROGASTVO I ZAŠTITA I SPAŠAVANJE**

 **8.1. Vatrogasna zajednica i DVD**

 Grad Ludbreg obvezan je sukladno važećim pravnim propisima financirati rad i razvoj vatrogastva, te je kao i dosada nastavio i mnogo više nego je zakonska obveza financirati rad vatrogasne zajednice, a preko nje i dobrovoljnih vatrogasnih društava.

 Na području Grada Ludbrega djeluje Vatrogasna zajednica Grada Ludbrega u čiji rad je uključeno ukupno 8 dobrovoljnih vatrogasnih društava; DVD Ludbreg kao središnje društvo, te DVD Bolfan, Čukovec, Kućan Ludbreški, Selnik, Sigetec Ludbreški, Slokovec i Hrastovsko. Vatrogasna zajednica Grada Ludbrega trenutačno broji 421 člana od čega je 97 operativnih članova, 143 izvršna člana, 42 pričuvnih članova, 10 veterana, 10 počasnih članova, 50 članova vatrogasne mladeži i 69 članova vatrogasnog podmlatka.

 U izvještajnom razdoblju pojedina dobrovoljna vatrogasna društva u okviru operativne djelatnosti išla su na intervencije kada je to bilo potrebno.

 U iznosu od 25.000,00 kuna Grad Ludbreg financirao je nabavu kombi vozila – volkswagen transporter 1,9 TD za potrebe DVD-a BOLFAN.

 U iznosu od ukupno 35.448,00 kuna Grad Ludbreg bio je pokrovitelj prilikom obilježavanja 150. godišnjice postojanja DVD-a Ludbreg.

 U izvještajnom razdoblju obavili su se radovi na rekonstrukciji vatrogasnog krovišta u Ludbregu u iznosu od 164.499,28 kn temeljem Odluke o odabiru projekta Lokalne akcijske grupe IZVOR sukladno mjeri 2. Unapređenje kvalitete života ruralnog područja Podmjera 2.1. Obnova /modernizacija društvene infrastrukture ruralnog područja iz Programa ruralnog razvoja Republike Hrvatske za razdoblje 2014.-2020

 **Zaštita i spašavanje**

 Tijekom izvještajnog razdoblja nastavilo se aktivno raditi na usklađivanju i donošenju akata sukladno obvezama proizašlim iz novog Zakona o sustavu civilne zaštite.

 Stožer civilne zaštite sastoji se od načelnika Stožera, zamjenika načelnika stožera i 6 članova.

 Radilo se i na planu vježbi civilne zaštite za 2019 godinu kao i na analizi stanja civilne zaštite za 2019 godinu te planu razvoja sustava civilne zaštite za 2020 godinu.

 Na temelju Zakona o sustavu civilne zaštite te Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja donesene su Smjernice za organizaciju i razvoj sustava civilne zaštite Grada Ludbrega za razdoblje od 2020. do 2023. godine

 Također su redovito ažurirani podaci vezano uz Tim obveznika civilne zaštite opće namjene Grada Ludbrega te su obavljeni i ostali poslovi vezani uz provođenje Zakona o sustavu civilne zaštite.

Nastavljena je veoma dobra suradnja s Područnim uredom za zaštitu i spašavanje Varaždin.

 **9. TURISTIČKA ZAJEDNICA GRADA LUDBREGA**

 Turistička zajednica Grada Ludbrega je u realiziranim gradskim manifestacijama koje su održane u navedenom razdoblju bila ili nositelj ili suorganizator istih (Sveta Nedjelja, 9. Konjičke igre u Hrastovskom, Cinkuš adventski (Božićni sajam).

Turistička zajednica financira i različite oblike promidžbe gradskih događanja u svim vrstama medija tijekom cijele godine.

 Nadalje, TZ partner je Gradu na projektu „Unapređenje kontinentalnog turizma turističkom valorizacijom povijesno-kulturne baštine Grada Ludbrega“ u sklopu kojeg se u izvještajnom razdoblju intenzivno radilo na grafičkom oblikovanju i tiskanju letaka na 2 jezika lekturi tekstova te videospota za potrebe youtube oglašavanja te ažuriranju web stranice. Nastavilo se raditi na izradi vizualnog identiteta i branda za zanatski trg.

**10. PROMIDŽBENE AKTIVNOSTI**

 Sve naprijed navedene manifestacije i događaji medijski su popraćeni s ciljem obavještavanja javnosti o programima koji se u Ludbregu kroz godinu odvijaju.

 Na lokalnoj razini sva događanja prate i o njima izvještavaju Radio Ludbreg i Ludbreške novine, a svi sadržaji redovno se objavljuju i na gradskom Internet portalu.

 Na regionalnoj razini, medijski nas prate predstavnici tjednika koji izlaze na području Varaždinske i Koprivničko-križevačke županije. Za predstavljanje i najavu značajnijih manifestacija organizirale su se konferencije za tisak te gostovanja u emisijama Varaždinske televizije.

 Gradski suveniri i promidžbeni materijali mogli su se nabaviti u ludbreškim suvenirnicama, koje su bile otvorene za vrijeme održavanja svih programa i manifestacija.

 **VI.2. OPĆI POSLOVI**

1. ***Usklađivanje i predlaganje akata***

Donošenjem pojedinih novih zakona, promjenama postojeće zakonske regulative, kadrovskim promjenama u pojedinim institucijama bilo je nužno uskladiti odnosno predložiti donošenje ili izmjene i dopune općih i pojedinačnih akata Gradskoga vijeća, gradonačelnika kao izvršnog čelnika Grada, odsjeka za neposredno obavljanje poslova iz samoupravnog djelokruga Grada kao i ustanova čiji je osnivač Grad Ludbreg.

U izvještajnom razdoblju održane su 3 sjednice Gradskog vijeća a pripremljene su i održane sjednice i pojedinih radnih tijela Gradskoga vijeća i gradonačelnika.

Od značajnijih akata pripremljenih i donesenih u izvještajnom razdoblju valja spomenuti slijedeće: I. izmjene i dopune Programa javnih potreba u društvenim djelatnostima Grada Ludbrega za 2019. godinu, I Izmjene i dopune Programa građenja komunalne infrastrukture u Gradu Ludbregu za 2019. Godinu, II. izmjene i dopune Proračuna Grada Ludbrega za 2019. Godinu, Izmjene i dopune Plana razvojnih programa za 2019. godinu

Odluka o izmjenama i dopunama Odluke o komunalnoj naknadi, Odluku o izmjenama i dopunama Odluke o komunalnom doprinosu, Odluku o uključivanju Grada Ludbrega u program izgradnje stanova po Programu društveno poticane stanogradnje, Odluka o izradi III. izmjena i dopuna Prostornog plana uređenja Grada Ludbrega, Odluka o izradi IV. izmjena i dopuna Urbanističkog plana uređenja Ludbreg, Odluka o izradi II. izmjena i dopuna Urbanističkog plana uređenja „Gospodarske zone sjever“ u Ludbregu, Odluka o određivanju imena i protezanju ulica u naselju LUDBREG, Izvješće o provedbi Plana upravljanja imovinom u vlasništvu Grada Ludbrega za 2018. Godinu, Zaključak o usvajanju Izvješća o provedbi Plana upravljanja imovinom u vlasništvu Grada Ludbrega za 2018.g., Godišnji plan upravljanja imovinom u vlasništvu Grada Ludbrega za 2020. godinu, Odluka o donošenju Plana upravljanja imovinom u vlasništvu Grada Ludbrega za 2020. g., Zaključak o usvajanju Izvješća o obavljenoj reviziji učinkovitosti upravljanja i raspolaganja nogometnim stadionima i igralištima, Izvještaj o polugodišnjem izvršenju Proračuna Grada Ludbrega za 2019. godinu

Zaključak o prihvaćanju Izvještaja o polugodišnjem izvršenju Proračuna Grada Ludbrega za 2019. godinu, Polugodišnji izvještaj o izvršenju Proračuna Grada Ludbrega za 2019. godinu

Izvještaj o provedbi Plana razvojnih programa Grada Ludbrega za siječanj- lipanj 2019. godine

Proračun Grada Ludbrega za 2020. godinu, ProjekcijaProračuna Grada Ludbrega za 2021. i 2022. godinu, Plan razvojnih programa Grada Ludbrega za razdoblje 2020.-2022. g., Odluka o izvršavanju Proračuna Grada Ludbrega za 2020. Godinu, Program u gospodarstvu, poljoprivredi i razvojnim projektima Grada Ludbrega za 2020. godinu, Program javnih potreba u društvenim djelatnostima Grada Ludbrega za 2020. godinu, Odluka o sufinanciranju boravka djece u dječjim vrtićima u 2020. godini, Program građenja komunalne infrastrukture u Gradu Ludbregu za 2020. g.,Program održavanja komunalne infrastrukture u Gradu Ludbregu za 2020. g., Plan utroška komunalne naknade za 2020. godinu, Program korištenja sredstava od naknade za promjenu namjene poljoprivrednog zemljišta za 2020. g., Program utroška šumskog doprinosa za 2020.g, Program korištenja sredstava od raspolaganja poljoprivrednim zemljištem u vlasništvu Republike Hrvatske za 2020.g., Program utroška sredstava naknade za zadržavanje nezakonito izgrađenih zgrada u prostoru za 2020.g., Odluka o izmjenama i dopunama Odluke o ugostiteljskoj djelatnosti na području Grada Ludbrega, Izmjene i dopune Programa mjera poticanja razvoja poduzetništva na području Grada Ludbrega za razdoblje 2018.-2020. godine, Odluka o izradi Strategije razvoja Grada Ludbrega 2021.-2017., Rješenje o razrješenju i imenovanju članice Odbora za izbor i imenovanje Gradskoga vijeća Grada Ludbrega, Odluka o izmjenama i dopunama odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada, II izmjene i dopune programa javnih potreba u društvenim djelatnostima Grada Ludbrega za 2019. godinu, II izmjene i dopune programa građenja za 2019. godinu, Izmjene i dopune Plana utroška komunalne naknade, III Izmjene i dopune Proračuna Grada Ludbrega za 2019 godinu i drugi.

Pripremljeni su i donijeti akti iz nadležnosti izvršnog čelnika-gradonačelnika.

U izvještajnom razdoblju značajne su bile aktivnosti i Savjeta mladih Grada Ludbrega kao i Povjerenstva za ravnopravnost spolova Grada Ludbrega .

Sukladno zakonskoj obvezi, opći akti koje je donosilo Gradsko vijeće i gradonačelnik dostavljani su u zakonom propisanom roku predstojniku Ureda državne uprave u Varaždinskoj županiji, a vezano uz obavljanje nadzora nad zakonitošću akata kao i na objavu u službenom glasilu.

1. ***Ostale aktivnosti***

Obavljene su također i mnogobrojne protokolarne obveze, prijemi i poslovni sastanci.

Gradonačelnik i zamjenica bili su sudionici brojnih manifestacija, proslava i sl., a koje su organizirale pojedine udruge, ustanove i sl., a posebno onih koje se tradicionalno odvijaju na određene datume.

 Prigodno su obilježeni i svi državni blagdani i pojedini datumi vezani uz nacionalno i međunarodno obilježavanje.

Obavljeni su i svi pomoćni i tehnički poslovi vezano uz provođenje izbora za predsjednika Republike Hrvatske.

**ZAKLJUČAK**

 U izvještajnom razdoblju uspješno su, a u skladu s financijskim mogućnostima, realizirani ranije započeti projekti, a pokrenuti su i neke nove aktivnosti na poslovima od lokalnog značaja i u nadležnosti lokalne samouprave.

 I u ovom izvještajnom razdoblju održano je niz uspješnih sastanaka sa potencijalnim investitorima na području našega Grada, predstavnicima državnih i županijskih javnih poduzeća, gradskih ustanova, a sve u cilju stvaranja uvjeta za realizaciju gradskih programa i projekata.

 Za realizaciju projekata i mnogobrojnih aktivnosti koje su se odvijale uveliko su doprinijeli i članovi Gradskoga vijeća, članovi pojedinih radnih tijela kao i gradske službe koje su svaka u svojoj nadležnosti operativno provodile donijete odluke.

 Svojim djelovanjem u okviru zakonskih ovlasti i obveza, gradonačelnik i zamjenica gradonačelnika poduzimali su mjere i radnje za stvaranje boljih uvjeta za gospodarski i društveni razvoj Grada i svih naselja, a sve za dobrobit Grada odnosno njegovih građana.

 Gradonačelnik

 Grada Ludbrega:

 Dubravko Bilić